Ole Stavad (S), 1999-04-28:
Lige en enkelt bemærkning til hr. Frank Aaen.
Det blev blandet lidt sammen med kommentarerne til det, jeg havde sagt, i hvert fald i forhold til hr. Frank Aaen.
Men skulle vi nu ikke glæde os over, at det, der egentlig var hr. Frank Aaens og Enhedslistens primære mål og ønske for det her område, nemlig at få en hæleribestemmelse ind - og som min forgænger i forhold til det svar, hr. Frank Aaen fik, var skeptisk over for, om det nu også kunne lade sig gøre - at så har man netop arbejdet videre med det her.
Altså jeg synes, det positive her er, at vi er enige om, at vi har en fælles opgave, og det, jeg svarede på det her spørgsmål, var heller ikke, at det i alle situationer ville være udelukket.
Jeg ridsede en række betænkeligheder, en række problemer op, og nu laver vi så, går jeg ud fra, i fællesskab en bestemmelse, som vi må håbe på både vil blive brugt og forvaltet, hvad enten det er af anklagemyndigheden eller domstolene, i den ånd, som jeg faktisk hørte et meget bredt flertal her i Folketinget være enige om: at den del er uacceptabel, og at vi derfor får sendt det signal både til anklagemyndigheden og til domstolene, at det her er altså noget, vi mener alvorligt.
Den slags svineri vil vi ikke se på, at for os er en hæler ikke en snus bedre end en stjæler, og at vi så i øvrigt holder, om jeg så må sige, hele området under observation og ikke afviser, at der er noget instrument, hvorom vi på forhånd siger, at det er, uanset hvad der sker, udelukket.
Og så lige den lille bemærkning, hr. Frank Aaen kom med om virksomheder, der åbnede og lukkede, der igen misbrugte reglerne.
Det er jo netop dér, vi har så meget behov for det observationsregister, for i dag er problemstillingen den, at vi med vores regioner delt ud over landet kan lave den dér trip trap træsko-model, hvor vi strammer op, vi kan se store tab osv. i nogle situationer, og så pendler man et andet sted hen, og man har ikke en jordisk chance for at se det.
Så der er et andet redskab.
Så hvis vi ser på summen af det, vi havde til behandling under det foregående forslag, mener jeg, at der ligger nogle instrumenter.
Der er selvfølgelig ingen af os, der kan sige fuldstændig firkantet, at det virker så og så præcist og så og så godt, men der ligger nogle instrumenter i det.
Og jeg vil bestemt ikke på nogen måde antyde, at det her er sidste gang, vi kommer til at diskutere de sager.
Jeg kan såmænd sige, at der kommer i løbet af ikke ret lang tid, og det vil sige et lille stykke ind i maj måned, en rapport fra det udvalg, vi har haft nedsat, med en bruttoliste over, hvor mange, mange ideer der slet ikke er politisk behandlet, men som vi arbejder videre med, og som vi selvfølgelig offentliggør og afleverer til Folketinget, så andre også kan arbejde videre, andre også kan tænke med. Det her er et skridt i den rigtige retning, vi tager, og vi har ikke dermed afskrevet os nogen andre skridt, som kan være med til at løse den opgave, som jeg har glædet mig over i dag at lytte mig til at der har været en meget bred enighed om i Folketinget med respekt af de retssikkerhedsmæssige hensyn, der skal tages, og det, at vi ikke skal ud at genere ordentlige folk, der passer deres arbejde, ud over hvad der er absolut nødvendigt.